
ПРОЕКТ НА КРАЛСКИ УКАЗ …/2020 от … 2020 г. ЗА ОДОБРЯВАНЕ НА СТАНДАРТА ЗА КАЧЕСТВОТО НА МАСЛИНОВО МАСЛО И МАСЛИНОВО МАСЛО ОТ МАСЛИНОВО КЮСПЕ

Испания е водещ световен производител и износител на маслиново масло. Маслините и маслиновото масло съставляват сектор с голямо социално, икономическо и търговско значение в Испания и в международните пазари, като търсенето нараства непрестанно. Целта на настоящия кралски указ е да се актуализира законодателството, за да се приспособи към настоящото състояние на промишлеността и към най-новите технологии, като качеството на маслиновото масло се популяризира като един от основните стълбове за развитието на сектора.
В Испания Указ 2484/1967 от 21 септември 1967 г. за одобрение на текста на испанския Кодекс за храните обхваща маслиновите масла в глава XVI, раздел 2. Тази област е разработена и конкретно регламентирана с Кралски указ 308/1983 от 25 януари 1983 г. за приемане на техническите и здравните наредби за ядивните растителни масла.
В Европейския съюз наредбите за маслиновото масло и маслиновото масло от маслиново кюспе са хармонизирани с Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ и Регламент (EС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета.
 С тях се установяват наименованията, определенията, физико-химичните и органолептичните характеристики и методите за вземане на проби и анализиране на такива продукти. 
По подобен начин с Регламент за изпълнение (ЕС) № 29/2012 на Комисията от 13 януари 2012 г. относно стандартите за търговия с маслиново масло се разработват стандартите за търговия и процедурата за административно сътрудничество между Комисията и държавите членки по отношение на стандартите за контрол, приложими за тези продукти. С този регламент се отменя Регламент (ЕО) № 1019/2002, който бе разработен в Испания с допълнителни мерки чрез Кралски указ 1431/2003 от 21 ноември 2003 г. за определяне на специфични мерки за търговия в сектора на маслиновото масло и маслиновото масло от маслиново кюспе.
Гореспоменатият Кралски указ 308/1983 от 25 януари 1983 г. е изменян многократно, докато поради развитието на производствените и потребителските условия през тези близо четири десетилетия не стана наложително той да бъде заменен с нова, специфична мярка за маслиновото масло и маслиновото масло от маслиново кюспе поради тяхната уникалност и значението на тяхното производство в Испания. С техен собствен стандарт, различен от този на другите растителни масла, ще се помогне за по-доброто адаптиране на системите за производство и самоконтрол и стандартите за опаковане и етикетиране спрямо европейските регламенти и развитието на технологичните критерии и прогрес. Освен че е с актуализирано съдържание, стандартът е преструктуриран и опростен, като са премахнати аспектите за здравето и хигиената, които са разработени и хармонизирани хоризонтално в приложимите общностни регламенти.
Следователно съдържанието на глава XVI, раздел 2 от испанския Кодекс за храните, одобрен с Указ 2484/1967 от 21 септември 1967 г., следва да бъде отменено, като същевременно следва да се отмени гореспоменатият Кралски указ 308/1983 от 25 януари 1983 г., когато се отнася до маслиново масло и маслиново масло от маслиново кюспе. Същевременно регламентирането на тази област е до голяма степен разпръснато, проблем, който е разгледан чрез комбиниране на разпоредбите, приложими за маслиновото масло и маслиновото масло от маслиново кюспе, което доведе до необходимостта тези стандарти да бъдат отменени, което ще окаже благоприятно въздействие по отношение на правната сигурност.

Настоящият стандарт ще се прилага за всички маслинови масла и маслинови масла от маслиново кюспе, произведени и пуснати на пазара в Испания, без да се засяга съответствието с клаузата за взаимно признаване на Европейския съюз. 

За да се запази и повиши стойността на маслиновото масло и маслиновото масло от маслиново кюспе, както и да се избегнат евентуални измамни практики, с настоящия стандарт е необходимо да се установят определени задължения за операторите в сектора по отношение на съоръжения, забранени практики, придружаващи документи и проследяване на продуктите. Тези задължения и забрани трябва да бъдат приложими за всички оператори, под което се разбира физически или юридически лица, които участват във всеки етап от производството и търговията с маслиново масло и маслиново масло от маслиново кюспе, което следователно включва центрове за изкупуване на маслини, кооперации и подвижни маслобойни, наред с всичко друго. 
При изпълнението на член 7а от Регламент (ЕИО) № 2568/91 и независимо от разпоредбите на Регламент (ЕО) № 178/2002 трябва да бъде приложена задължителна стандартна система за проследяване, която позволява продуктите да бъдат лесно намирани и правилно идентифицирани по време на всички етапи от производството, транспортирането и пускането на пазара на масла, за които се отнася стандартът.
Със системата за проследяване ще се помогне за насърчаване на качеството на храните, ще се подобри увереността на потребителите, ще се разграничат продуктите от сходните такива, ще се възстанови и подобри пазарът и ще се гарантира селективното изземване на продукти, където е уместно.
За да се улеснят операторите при спазването на техните задължения съгласно стандарта, а компетентните органи да могат да ги контролират, трябва да бъде въведена компютърна система, която комбинира данните относно движението на маслиново масло и маслиново масло от маслиново кюспе. 
Информацията за храните, както и допустимите отклонения за контрол на реалното съдържание на даден контейнер, са предмет на разпоредбите на Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, както и на Кралски указ 1801/2008 от 3 ноември 2008 г. за определяне на правила относно номиналните количества за опаковани продукти и контрола на тяхното реално съдържание.
В съответствие с политиките на Европейския съюз за устойчиво развитие, и по-специално тези, отнасящи се до намаляването на използването на пластмаса, с наредбата се ограничава използването на този материал за определени продукти, чийто външен вид може също така да се влоши при някои форми на опаковки, като например пластмасови контейнери.
Предвид значението на сътрудничеството и взаимодействието между публичните администрации, уместно е да се създаде специфичен план за контрол за проверка на проследимостта на сектора на маслиновото масло и маслиновото масло от маслиново кюспе, който може да се приложи от органите, отговорни за контрола на качеството и защитата от измами и който ще бъде приет от Координационния съвет за качеството на храните. 
Същевременно, с цел да се подобри прозрачността на информацията относно проверките на съответствието за маслинови масла, извършвани от компетентните органи, Министерството на земеделието, рибарството и храните изготвя и публикува доклад, който включва резултатите от предприетите действия. 

Настоящият кралски указ бе предмет на процедурата, предвидена в Директива (EС) 2015/1535 на Европейския парламент и на Съвета от 9 септември 2015 г. установяваща процедура за предоставянето на информация в сферата на техническите регламенти и правила относно услугите на информационното общество, и в Кралски указ № 1337/1999 от 31 юли 1999 г. за регулиране на позоваването на информация в областта на техническите регламенти и правила, свързани с услугите на информационното общество.
Съдържанието на настоящия кралски указ отговаря на принципите на добро регулиране, определени в член 129 от Закон 39/2015 от 1 октомври 2015 г. относно общите административни процедури в публичната администрация. По силата на принципите на необходимостта и ефективността, настоящият стандарт е обоснован, като се вземе предвид необходимостта от установяването на адекватно управление на сектора на маслиновото масло и маслиновото масло от маслиново кюспе. Това е постигнато най-добре с отмяната на Кралски указ 308/1983 от 25 януари 1983 г. за приемане на техническите и здравните наредби за ядивните растителни масла, когато се отнася до маслиново масло и маслиново масло от маслиново кюспе, и одобряването на нов стандарт за качество, с който конкретно се регламентират маслиновото масло и маслиновото масло от маслиново кюспе. По подобен начин бяха взети под внимание принципите на ефикасността и пропорционалността при определянето на наредби и ограничаването на административните тежести до само тези, които са абсолютно необходими за постигането на планираните цели. В съответствие с принципа на прозрачност, в допълнение към процеса по обществено допитване и информиране, обработването на тази разпоредба включваше консултации с автономните общности, представителните образувания от засегнатите сектори и потребителите, а Междуведомствената комисия по управление на храните издаде задължителен доклад. В заключение, кралският указ се придържа към принципа на правната сигурност, като се поддържа съгласуваност с останалата част от приложимата правна система и се предоставя на операторите необходимите преходни периоди да се адаптират към стандарта.
Настоящият кралски указ се приема в контекста на член 149, параграф 1, точка 13 от Конституцията на Испания, с който се предоставят на държавата изключителни правомощия над основните правила и координацията на общото планиране на икономиката. 
По сходен начин с испанския Закон № 28/2015 от 30 юли 2015 г. относно защитата на качеството на храните се определят правните основания за защитата на качеството на храните, като се установяват основните правила. С четвъртата заключителна разпоредба от този закон се упълномощава правителството да одобрява стандарти за качество на хранителните продукти. Тези стандарти дават възможност за гарантиране и поддържане на качеството на продуктите, предлагани на пазара, при условие че тяхното охарактеризиране и категоризиране позволяват на потребителите да сравняват и да избират тези, които са най-подходящи за техните вкусове или нужди.
Въз основа на горепосоченото, по предложение на министъра на земеделието, рибарството и храните и министъра на промишлеността, търговията и туризма, в съответствие с Държавния съвет и след обсъждане от страна на Министерския съвет по време на неговото заседание от ... 





СЕ ПОСТАНОВЯВА СЛЕДНОТО:


Член 1. Цел.
Целта на настоящия кралски указ е да се определи стандарт за качество за маслиновото масло и маслиновото масло от маслиново кюспе. 
Член 2. Приложно поле.
Настоящият стандарт се прилага за всички маслинови масла и маслинови масла от маслиново кюспе, произведени и пуснати на пазара в Испания, без да се засягат разпоредбите на клаузата за взаимно признаване. 
Той се прилага също така за оператори, които произвеждат или продават маслиново масло и маслиново масло от маслиново кюспе в Испания. 
Член 3. Наименования на продукта и определения.
1. Определенията и наименованията на различните продуктови категории, в които са класифицирани маслиновото масло и маслиновото масло от маслиново кюспе, са тези, установени в част VIII от приложение VII към Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета, както и в европейското законодателство, с което той се изпълнява или заменя. 
2. За целите на настоящия кралски указ се използват долупосочените определения.
а) център за закупуване и/или получаване на маслини означава предприятие, специализирано в закупуването и/или получаването на маслини от различни земеделски стопани, които се изпращат до маслобойна или опаковъчно предприятие без каквато и да било обработка на плодовете; 
б) маслобойна означава мелница или предприятие, където се добива необработено маслиново масло Virgin с механични или физически средства чрез смилането на маслини, цели сурови плодове на Olea europaea L; 
в) подвижна маслобойна означава мелница, която е откарана до местоположение, с цел смилане на маслини, цели сурови плодове на Olea europaea L., на място, за да се получи необработено маслиново масло Virgin. Подвижната маслобойна няма конкретно или фиксирано физическо местоположение; 
г) бутилиращо предприятие за масло означава предприятие или производствено съоръжение, където маслиновото масло и маслиновото масло от маслиново кюспе се бутилират за консумация от човека;
д) рафинерия означава предприятие или производствено съоръжение, където маслиновото масло и маслиновото масло от маслиново кюспе се рафинират за консумация от човека;
е) екстрактор на кюспе означава предприятието или производственото съоръжение, използвани за добиване на сурово маслиново масло от маслиново кюспе от кюспе посредством физически или химични процедури. Това включва производствени съоръжения, които се използват единствено за изсушаване на мокро мастно кюспе от смилането на цели сурови маслини; 
ж) склад означава производствено съоръжение, в което продуктите не се обработват, а само се съхраняват временно от други оператори в сектора; 
з) оператор означава физическо или юридическо лице, което извършва своите дейности в сектора и на пазара на маслиновото масло и маслиновото масло от маслиново кюспе, включително производители, които вземат своето масло в насипно състояние от мелницата, както и всяко лице, което закупува или взема необработено маслиново масло Virgin в насипно състояние от маслобойна. Понятието оператор се отнася също за машини за пакетиране и опаковане на масло, когато използват необработени цели сурови плодове на Olea europaea L. за превръщане в масло;
и) оператор без производствени съоръжения означава всяко физическо или юридическо лице без свои собствени производствени съоръжения, което работи в сектора и на пазара на маслиновото масло и маслиновото масло от маслиново кюспе; 
й) производител означава физическо или юридическо лице, което притежава стопанство за отглеждане на маслини, което произвежда маслини (Olea europaea L.) за превръщане в маслиново масло, получено чрез смилането на неговите собствени маслини в маслобойна, която предоставя услуги по смилане; 
к) процес на рафиниране означава всеки процес, на който се подлагат сурови маслинови масла и маслинови масла от маслиново кюспе, с изключение на тяхното физическо придобиване и почистване чрез измиване, седиментация, центрофугиране и филтриране; 
л) непрекъснат процес означава всеки процес, който протича без прекъсване и без преход между операциите дори ако се използва фуния за пресипване или междинен резервоар между етапите, в които масата може да се задържи до 12 часа, и винаги в рамките на една и съща промишленост; 
м) краен потребител означава крайният потребител на хранителен продукт, който няма да използва храната като част от каквато и да била търговска операция или дейност в рамките на хранителния сектор;
н) общности означава всяко заведение (включително превозно средство или фиксиран или подвижен търговски обект), като например ресторанти, столове, учебни центрове, болници, дружества за готови ястия и други социални центрове, които се занимават, под формата на търговска дейност, с приготвянето на храна за консумация от крайния потребител. 
Член 4. Задължения за проследяване. 
1. От оператори, особено такива с производствени съоръжения, се изисква да поддържат система за проследяване на продукти на местата, където се съхраняват техните продукти, както е определено в приложение I. 
Всички записи в системата трябва да се извършват в реално време. 
Независимо от разпоредбите от предходните параграфи и без да се засягат разпоредбите от Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните, от складовете, специализирани изключително в съхранението и разпределението на маслинови масла и маслинови масла от маслиново кюспе, опаковани и готови за продажба на крайния потребител и на магазини за продажба на дребно, не се изисква да водят регистри за вътрешното движение, предвидени в настоящия стандарт. 
2. При транспортирането на маслинови масла и маслинови масла от маслиново кюспе всички стоки трябва да бъдат придружени по всяко време от документ, посочващ най-малко данните, включени в приложение II към настоящия кралски указ, и в който недвусмислено се идентифицира наименованието на съответния продукт, в съответствие с приложимите наредби. 
3. При транспортирането на маслинови масла и маслинови масла от маслиново кюспе от операторите се изисква да подават данните, посочени в параграф 2, до специализираната компютърна система, създадена от Министерството на земеделието, рибарството и храните, преди експедицията.
4. От операторите, посочени в член 5, параграф 3, се изисква да известят в компютърната система, посочена в предходната точка, за всяко движение на маслиновото масло и маслиновото масло от маслиново кюспе между мелниците, рафинериите и екстракторите, разположени в тяхното производствено съоръжение.
Същите оператори трябва също така да подадат до компетентния контролен орган годишен доклад относно регистрите на проследяването, посочени в параграф 1, съдържащ всяко входящо, изходящо и вътрешно движение за всяка категория масло, което произвеждат, съхраняват или пускат на пазара.
Член 5. Задължения, специфични за дадено производствено съоръжение 
1. Новоизградените маслобойни, рафинерии и екстрактори на масло от кюспе трябва да са разположени на различни места. При никакви обстоятелства те не бива да бъдат свързани с каквато и да било форма на тръбопровод. 
2. Новосъздадените маслобойни, рафинерии и екстрактори на масло от кюспе трябва да бъдат добре изолирани или отделени от всякакви други предприятия или помещения, чужди на тяхната специфична дейност, и по-специално от тези, предназначени за производството, обработката, складирането в насипно състояние и опаковането на животински или растителни мазнини и промишлени или минерални мазнини и масла.
3. Маслобойни, рафинерии и екстрактори на масло от кюспе, които вече са били в експлоатация към момента на влизане в сила на настоящата наредба, са освободени от задълженията по параграфи 1 и 2 от настоящия член.
4. Маслобойни или всяко друго преработвателно предприятие, собственост на оператор от този сектор, трябва да са класифицирали цялото масло, което са експедирали, съгласно наименованията, установени с европейските регламенти.
5. В производствени съоръжения за пакетиране на масло всички тръби и захранващи резервоари за масла, обхванати от настоящата наредба, следва да бъдат подходящо пригодени за предотвратяване на кръстосано замърсяване.
Член 6. Задължения, специфични за масло.
1. Маслиновите масла и маслиновите масла от маслиново кюспе, за които се отнася настоящата мярка, следва да отговарят както на физико-химичните, така и на органолептичните характеристики, установени в стандартите на Европейския съюз, с които се урежда този въпрос, а също и на характеристиките, определени в приложение III. 
Тези продукти могат да произхождат единствено от целия плод на маслиновото дърво (Olea europaea L.), който не е преминал през каквато и да било обработка, с изключение на почистването или безалкалното измиване на маслината. 
2. Нискокачественото и дефектно маслиново масло („маслиново масло за осветление“) трябва да се рафинира преди хранителна употреба. 
3. Маслиновите масла и маслиновите масла от маслиново кюспе трябва по всяко време да бъдат защитени от неблагоприятни условия на околната среда, които може да изменят техните физико-химични и органолептични характеристики, и следователно трябва да бъдат защитени както от светлина, така и топлина по време на съхранението, транспортирането и пускането на пазара. 
Член 7. Задължения, специфични за опаковката.
1. Контейнерите, в които маслата трябва да бъдат пуснати на пазара, трябва да бъдат чисти и да са изработени от безопасни за храните материали, които предпазват маслата от окислителни процеси, в съответствие с действащите наредби за здраве и безопасност. Те не трябва да могат да променят характеристиките на съдържанието, да придават необичайни вкусове или миризми или да причиняват промени в продукта, и трябва винаги да бъдат защитени в съответствие с член 6, параграф 3. 
2. Контейнерите за маслиново масло и маслиново масло от маслиново кюспе, предназначени за продажба или доставка до крайния потребител, включително тези, доставяни от маслобойни до техните производители за консумация от тях, както и тези, доставяни на общностите, трябва да имат затварящо устройство за еднократна употреба и да бъдат етикетирани в съответствие с действащото законодателство. 
3. Контейнерите, предназначени за продажба на крайния потребител, включително тези, доставени от маслобойни на производители за консумация от тях, следва да имат максимален капацитет от пет литра. Маслата, доставяни на общности, могат също да се продават в контейнери с капацитет от 10, 20, 25 или 50 литра.
4. Контейнерите, които се предоставят на крайните потребители чрез съоръжения в общността, следва да имат система за защита, която предотвратява тяхната повторна употреба след изпразване на тяхното първоначално съдържание.

Член 8. Забранени практики.
1. Забранява се посоченото по-долу:
а) производството на смеси от маслиново масло и маслиново масло от маслиново кюспе с други масла или мазнини с растителен произход за пускане на националния пазар. Тези смеси не трябва да се продават под някое от наименованията на храни, посочени в Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите; 
б) използването на понятията Virgin или Extra virgin върху етикета на хранителни продукти с маслен външен вид, които могат да бъдат объркани с маслиновите масла от настоящия стандарт, като например масла, подправки, сосове за салати и сходни продукти. Тази забрана не засяга списъка със съставките за тези продукти;

в) пускането на пазара за търговия на дребно на маслинови масла Extra virgin в пластмасови контейнери; 
г) прехвърлянето или пълненето в съдове или контейнери, предназначени за крайния потребител, на маслиново масло или маслиново масло от маслиново кюспе в общности; 
д) класификацията на предварително класифицирани смеси на необработено маслиново масло Virgin в категория над използваната най-ниска категория масло; 
е) наличието в мелници, складове и предприятия за пакетиране за необработено маслиново масло Virgin на производствени съоръжения и специфични технически средства за обезмирисяване и/или всякакъв друг етап или форма на рафиниране на масло;
ж) получаването или обработката в мелници на маслиново кюспе от други мелници или маслини или техните остатъци от преработвателни предприятия, които са били подложени на обработки, които не са разрешени за получаване на необработени маслинови масла Virgin или техни производни, или всяка друга суровина за получаване на масло, различно от целия суров плод на маслиновото дърво; 
з) внасянето, съхранението и транспортирането на маслиново масло и маслиново масло от маслиново кюспе, които не са добре идентифицирани от тяхната продуктова категория, освен в маслобойни, където тази класификация се дава преди тяхната експедиция. 
2. В производствените съоръжения, посочени в член 3, за получаване на маслиново масло и маслиново масло от маслиново кюспе, се забранява долупосоченото:
а) алкалното измиване на маслини в маслобойни; 
б) извличането или рафинирането на маслинови масла и маслинови масла от маслиново кюспе посредством процедури, разтворители или помощни средства, различни от тези, които са разрешени, както и добавянето на промишлени, минерални, естерифицирани или синтетични масла;
в) процеси на естерификация или всяка друга практика, с която може да се измени глицеридната структура на маслото;
г) обработката на масла с въздух, кислород, озон или други окисляващи химически вещества, с изключение на тези, необходими за изпомпване по време на изсушаването, инертирането на контейнери и резервоари и хомогенизирането чрез азот или други инертни газове, без да се засяга законодателството на Европейския съюз;
д) притежаването на или работата, в производствени съоръжения, предназначени за извличане, рафиниране, пакетиране или съхранение в насипно състояние на маслинови масла и маслинови масла от маслиново кюспе, с глицерин, с животински, растителни, промишлени или синтетични мазнини или масла и с всякакви вещества, чиято употреба е нито разрешена, нито обоснована; 
е) в маслобойни, непродължителното повторно центрофугиране на маси, произхождащи от системите за производство на необработено маслиново масло Virgin, за да се предотврати ферментация. Повторното центрофугиране на маси от системите за производство на необработено маслиново масло Virgin е разрешено само след тяхното подлагане на смесване при контролирана температура чрез продължителен процес. При никакви обстоятелства не се позволява повторното центрофугиране на маси или кюспе от резервоари за утайки или съхранение, различни от тези, посочени в член 3, параграф 2, буква л). 
Член 9. Официален контрол, координация и санкции.
1. Компетентните органи за официален контрол извършват поне една проверка на съответствието за всеки хиляда тона маслиново масло и маслиново масло от маслиново кюспе, пуснати на пазара, с цел да проверят техните качествени характеристики, както е определено в Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ. 
2. Методите за вземане на проби и анализ са тези, установени за всеки продукт в регламентите на Европейския съюз или, при тяхно отсъствие, в приложимите национални или регионални разпоредби.
3. Съответствието на категорията, декларирана на етикета на необработени маслинови масла Virgin, се проверява от специализирани официални лаборатории по отношение на техните физико-химични характеристики и по отношение на техните органолептични свойства от групи от дегустатори, упълномощени за официален контрол в съответствие с Кралски указ 227/2008 от 15 февруари 2008 г. за определяне на основни наредби за групи от дегустатори на необработени маслинови масла Virgin. 
4. Без да се засягат проверките, установени с регламентите на Европейския съюз, посочени в параграф 1, Министерството на земеделието, рибарството и храните координира специфичен план за контрол, за да провери проследимостта на сектора на маслиновото масло и маслиновото масло от маслиново кюспе, както е описано в член 4. Този план трябва да включва специфични проверки за производствените съоръжения, посочени в член 5, параграф 3. 
5. Информацията относно резултатите от проверките на съответствието, извършени в съответствие с разпоредбите на параграф 1, се съобщава, в установения формат, на Министерството на земеделието, рибарството и храните преди 1 май всяка година.
6. Цялата обобщена информация се събира в годишен доклад относно официалните проверки, който се публикува от Главната държавна администрация по искане от страна на Министерството на земеделието, рибарството и храните. 
7. Планът за специфична проверка се представя за обсъждане в Координационния съвет за качеството на храните и включва най-малко график на контролните дейности, както и протокол за организирането на инспекционни кампании, като се вземат под внимание резултатите от проверките на съответствието, извършени от автономните общности, както и данните, съдържащи се в Информационната система за пазара на маслини, поддържана от Министерството на земеделието, рибарството и храните. Този план се преглежда всяка година от Координационния съвет за качеството на храните.
8. Всички санкции, наложени в резултат на проверките, следва да са ефективни, съразмерни и възпиращи
Първа допълнителна разпоредба. Клауза за взаимно признаване. 
За стоките, които законно се предлагат на пазара в друга държава — членка на Европейския съюз или в Турция, или които произхождат от държава от Европейската асоциация за свободна търговия, която е договаряща се страна по Споразумението за Европейското икономическо пространство, се приема, че са в съответствие с настоящия кралски указ. Прилагането на настоящия кралски указ е предмет на Регламент (ЕС) 2019/515 на Европейския парламент и на Съвета от 19 март 2019 г. относно взаимното признаване на стоки, законно предлагани на пазара в друга държава членка, и за отмяна на Регламент (ЕО) № 764/2008.
Втора допълнителна разпоредба. Компютърна система.
Министерството на земеделието, рибарството и храните разработва компютърна система, която да улесни спазването от страна на операторите на изискването за уведомяване, предвидено в член 4, параграф 3, както и да улесни достъпа на компетентните органи до информация и контрола на маслиновите масла и маслиновите масла от маслиново кюспе. 
Тази система следва да бъде достъпна за операторите, отговорни за уведомяванията, за компетентните контролни органи и за държавните сили за сигурност.
Единствена преходна разпоредба. Преходен период.
Разпоредбите на член 4, параграф 3 не са задължителни, докато компютърната система, посочена по-горе, не бъде приложена. 
Разпоредбите на член 8, параграф 1, буква в) се прилагат от 1 януари 2024 г. за контейнери от до един литър и от 1 януари 2025 г. за всички други контейнери. 
Единствена отменяща разпоредба. Отмяна на нормативни актове.
Всякакви разпоредби с еквивалентен или по-малък обхват, които са в противоречие с разпоредбите на настоящия кралски указ, се отменят с настоящото, и по-конкретно:
а) Кралски указ 3000/1979 от 7 декември 1979 г. за регулиране на промишлените процеси в сектора на маслиновото масло;
б) Кралски указ 308/1983 от 25 януари 1983 г. за приемане на техническите и здравните наредби за ядивните растителни масла, когато се отнася до маслиново масло и маслиново масло от маслиново кюспе; 
в) Кралски указ 259/1985 от 20 февруари 1985 г. за допълване на техническите и здравните наредби за ядивните растителни масла с прилагане на определението на еритродиол в маслинови масла;
г) Кралски указ 2551/1986 от 21 ноември 1986 г. за регулиране на обработването и пускането на рафинирано маслиново масло и маслиново масло от маслиново кюспе;
д) Кралски указ 538/1993 от 12 април 1993 г. за изменение на определени разпоредби, отнасящи се до промишлените изисквания за производството, разпространението и търговията с ядивни растителни масла;
е) Кралски указ 1431/2003 от 21 ноември 2003 г. за установяване на определени пазарни мерки за сектора на маслиновото масло и маслиновото масло от маслиново кюспе;
ж) Заповед от 12 декември 1984 г. относно доставката на необработено маслиново масло Virgin от мелници до техните производители за собствена консумация;
з) Заповед APA/1343/2004 от 7 май 2004 г. за регулиране на общия регистър на специфични отрасли, упълномощени да пускат маслиново масло на пазара.
Първа заключителна разпоредба. Юрисдикция
Настоящият кралски указ се приема в контекста на член 149, параграф 1, точка 13 от Конституцията на Испания, с който се предоставят на държавата изключителни правомощия над основните правила и координацията на общото планиране на икономиката. 
Втора заключителна разпоредба. Изменение на Указ 2484/1967 от 21 септември 1967 г. за одобряване на испанския Кодекс за храните.
Раздел 2 от глава XVI от Указ 2484/1967 от 21 септември 1967 г. за одобряване на испанския Кодекс за храните се преформулира, както следва:

„Маслиновите масла и маслиновите масла от маслиново кюспе се регулират от разпоредбите на Кралски указ XXXX/2020 от  	за одобряване на стандарта за качество на маслиновото масло и маслиновото масло от маслиново кюспе.“

Трета заключителна разпоредба. Влизане в сила.
Настоящият кралски указ влиза в сила на 2 януари 2021 г.
Подписано в Мадрид, на 	2020 г.
ПРИЛОЖЕНИЕ І
Регистри за проследимост 
Част А. Общи условия на регистъра.
1. В регистрите за вътрешна проследимост трябва се посочват най-малко следните операции: получени масла, извличане, рафиниране, класификация, промяна на резервоар, смеси на масло, пакетиране на масло.

2. Всеки продукт трябва да бъде идентифициран във входящия регистър с идентификация, предварително дадена от доставчика. В центровете за закупуване и/или получаване, маслобойните и съоръженията за пакетиране трябва да се регистрират парцелът и участъкът по кадастралния регистър на произхода на маслините, както и техният собственик. 

3. Вътрешната дестинация или употреба на продукта (склад, резервоар, фуния за пресипване, преработвателна линия и др.) или неговият произход трябва да бъдат включени във входящия и изходящия регистър. Количеството във входящия или изходящия резервоар също трябва да се посочи.

4. Придружаващите документи, обхващащи всяко движение на стоки, трябва също да бъдат ясно идентифицирани във входящия и изходящия регистър.

Входящите и изходящите регистри трябва да се попълват, когато има промяна на собствеността на стоките (дори ако няма физическо движение) или когато има физическо движение на стоките. 

5. Всички обозначения, които трябва да бъдат поставени впоследствие върху етикетите на продукта, като например партида, първо студено пресоване, студено извличане, година на реколтата, сорт и др., трябва да бъдат правилно записани по такъв начин, че да могат да бъдат проверени в цялата документация за въпросния продукт. 

6. При идентифицирането на всеки продукт трябва да има корелация между идентификацията на резервоара, където той се съхранява, и информацията, отразена в регистрите. Това задължение не засяга което и да било различие в характеристиките, произхождащо от естественото развитие на продуктите. Такива различия трябва да се отразяват в регистъра всеки път, когато операторът ги забележи. 

Част Б. Категории продукти, които трябва да бъдат включени в различните регистри.

А) Маслини:
· маслини за производство на масло. 

б) Маслиново масло:
· некласифицирано масло 
· маслиново масло Extra virgin
· необработено маслиново масло Virgin
· нискокачествено маслиново масло („маслиново масло за осветление“) 
· рафинирано маслиново масло 
· маслиново масло — съдържа единствено рафинирани маслинови масла и необработени маслинови масла Virgin.

в) Маслинови масла от маслиново кюспе: 
· сурово маслиново масло от маслиново кюспе
· рафинирано маслиново масло от маслиново кюспе 
· маслиново масло от маслиново кюспе. 

г) Вторични продукти от всички производствени съоръжения, от които може да се получи масло.

д) Други ядивни растителни масла.
За отрасли и оператори, които подготвят, рафинират, съхраняват или опаковат други ядивни растителни масла, в допълнение към работата с маслинови масла и маслинови масла от маслиново кюспе. 
Част В. Информация, която трябва да се съдържа във входящи и изходящи регистри.
а) идентификация на придружаващия документ, ако е уместно;
б) идентификация на продавача или доставчика: наименование, адрес, данъчен идентификационен номер и адрес на производственото съоръжение на произход. За последното, наименованието и данъчният идентификационен номер трябва също да се посочат, в случай че се различават от тези на продавача или доставчика; 
в) идентификация на купувача или получателя, включително на търговеца на дребно, който последен е получил бутилираното масло: наименование, адрес, данъчен идентификационен номер и адрес на производственото съоръжение по местоназначение. За последното, наименованието и данъчният идентификационен номер трябва също да се посочат, в случай че се различават от тези на купувача или получателя; 
г) идентификация на продукта: наименование, партида, количество и характеристики, които се считат за уместни за неговата идентификация, като например насипно състояние, опаковка, етикет, мокро или сухо състояние; 
д) посочване на произхода на продукта: държава на произход. С цел да се спази член 4 от Регламент за изпълнение (ЕС) № 29/2012 на Комисията от 13 януари 2012 г., ако е приложимо, трябва да се посочи или Испания, държавата членка, Европейският съюз или наименованието на трета държава, като е определено в този регламент;
е) характеристиките на продукта трябва да се посочат върху етикета.
ж) дата на операцията;
з) идентификация на превозвача: дружество (наименование, адрес, данъчен идентификационен номер), тип на превозното средство и регистрационен номер или друга форма на правна идентификация на превозните средства, ако е уместно.
Част Г. Информация, която трябва да се съдържа в регистъра за вътрешна проследимост

Системата за вътрешна проследимост трябва да съдържа най-малко следната информация:

а) извършена операция или практика;

б) идентификация на изходните продукти: наименование, партида (ако е приложимо), количество; 

в) идентификация на получените продукти: наименование, партида (ако е приложимо), количество; 

г) дата на операция и, ако е приложимо, час;

д) вътрешен произход на изходните продукти (склад, резервоар, фуния за пресипване, преработвателна линия и др.). Количество в изходния(те) резервоар(и);

е) вътрешно местоназначение или употреба на получените продукти (склад, резервоар, фуния за пресипване, преработвателна линия и др.). Количество в резервоара(ите) по местоназначение.
ПРИЛОЖЕНИЕ II
Минимална информация, която трябва да се съдържа в транспортния документ.
А. Идентификация на продукта: 
— идентификация на продукта: наименование, както е определено в приложимото законодателство, партида, количество и характеристики, които се считат за уместни за неговата идентификация, като например насипно състояние, опаковка, етикет, мокро или сухо състояние; 
— обозначение на произхода на продукта: държава на произход; 
— за продукти в насипно състояние: всички други незадължителни обозначения, които могат да бъдат добавени впоследствие върху етикета, като например сорт, сезон на реколтата, студено извличане, първо студено пресоване, органично производство и т.н.; 
— количество на продукта.
Б. Данни за произход на стоките: 
Идентификация на продавача или доставчика: наименование, адрес, данъчен идентификационен номер и адрес на производственото съоръжение на произход. 
За последното, наименованието и данъчният идентификационен номер трябва също да се посочат, в случай че се различават от тези на продавача или доставчика; 
В. Транспортни данни: 
Идентификация на транспортното дружество и използваните превозни средства, както и датата на транспортирането.
Б. Данни за местоназначение на стоките: 
Идентификация на купувача или получателя, включително на търговеца на дребно, който последен е получил бутилираното масло: наименование, адрес, данъчен идентификационен номер и адрес на производственото съоръжение по местоназначение. За последното, наименованието и данъчният идентификационен номер трябва също да се посочат, в случай че се различават от тези на купувача или получателя; 
ПРИЛОЖЕНИЕ III
Външен вид и специфични характеристики на маслата
а) маслинови масла Extra virgin и филтрирани маслинови масла Virgin.
Влага и летливи вещества: ≤ 0,2 на 100.
Неразтворими примеси в петролеев етер ≤ 0,10 на 100. 
б) маслинови масла — съдържат единствено рафинирани маслинови масла и необработени маслинови масла Virgin.
Външен вид: бистър, да се съхранява при 20º ± 2 ºC за 24 часа.
Миризма и вкус: съдържат собствени аромати и характерни аромати на необработено маслиново масло Virgin, използвано в сместа. Без изменения или замърсяване, или дефекти, които да надвишават тези на използваното необработено маслиново масло Virgin.
Влага и летливи вещества: ≤ 0,1 на 100.
Неразтворими примеси в петролеев етер ≤ 0,05 на 100.
Остатъци от сапун: отрицателно. 
в) Рафинирани маслинови масла.
Външен вид: бистър, да се съхранява при 20º ± 2 ºC за 24 часа.
Миризма и вкус: неутрални, без следи от гранясване, изменение или замърсяване.
Влага и летливи вещества: ≤ 0,1 на 100.
Неразтворими примеси в петролеев етер ≤ 0,05 на 100.
Остатъци от сапун: отрицателно.
г) Рафинирано маслиново масло от маслиново кюспе.
Външен вид: бистър, да се съхранява при 20º ± 2 ºC за 24 часа.
Миризма и вкус: неутрални, без следи от гранясване, изменение или замърсяване.
Влага и летливи вещества: ≤ 0,1 на 100.
Неразтворими примеси в петролеев етер ≤ 0,05 на 100.
Остатъци от сапун: отрицателно.
д) Маслиново масло от маслиново кюспе.
Външен вид: бистър, да се съхранява при 20º ± 2 ºC за 24 часа.
Миризма и вкус: съдържат собствени аромати и характерни аромати на необработено маслиново масло Virgin, използвано в сместа. Без изменения или замърсяване, или дефекти, които да надвишават тези на използваното необработено маслиново масло Virgin. 
Влага и летливи вещества: ≤ 0,1 на 100.
Неразтворими примеси в петролеев етер ≤ 0,05 на 100.
Остатъци от сапун: отрицателно.

